Asiyesikia la mkuu huvunjika guu

ASIYESIKIA  LA MKUU HUVUNJIKA GUU
Naam, katika mtaa mmoja wa walalahoi paliishi mvulana mmoja mtanashati aliyeitwa Mashaka pamoja na wazazi wake Bw na Bi Tabu. Mashaka alikuwa kipenzi cha wazazi wake kwani licha ya kuwa alikuwa mtoto wa kipekee wa wazazi wake alikuwa pia na hulka njema. Shuleni alikuwa wembe kwani siku zote aliibuka kuwa mshindi masomoni na kwa sababu ya hiyo alipendwa sana na walimu wake. 
Mashaka alikuwa pia kipenzi cha wanafunzi wenzake kwani wengi walimpenda kwa tabia zake nzuri. Mashaka alifanya bidii masomoni na kujikaza kisabuni licha ya kutoka katika familia ya wachochole kwani alifahamu fika kuwa mchumia juani hulia kivulini. Baada ya Mashaka kujiunga na shule ya upili, tabia yake ilianza kubadilika kabisa. Alijiona kuwa amekuwa mtu mzima. 
Mashaka alijiunga na vikundi vya watu wenye tabia mbaya hata kuliko shetani kwa mfano utumiaji wa mihadarati. Wazazi wake walipomuona mwana wao amejiunga na vikundi vibaya walijaribu kumuonya lakini hakusikia. Walimu na Wanafunzi wenzake pia walijaribu kumpa shauri lakini wapi, ilikuwa ni kama kumpigia mbuzi gita kwani alitia pamba masikioni. Hakuskia la mwadhini wala la mteka maji msikitini. 
Alipoingia kidato cha pili Mashaka aliamua kuacha shule na kuingilia kazi ya kuuza mihadarati. Usiku ulipofika mashaka na rafiki zake walisimama vichochoroni na kanyang'anya watu pesa zao na hata mizigo. Kibaya zaidi waliwakata mapanga wanaume na kuwabaka wanawake. Kadri miaka ilivyoendelea kupita, Mashaka aliinukia kuwa jambazi sugu. Yeye na wahalifu wenzake walianza kuiba katika maduka makubwa makubwa na hata benki. 
Majambazi hawa waligonga vichwa vya habari na polisi kwani walitafutwa pande zote za nchi. Picha zao zilienezwa maeneo  yote. Baada ya kuona kuwa wanasakwa, waliamua kuhamia nchi nyingine mbali . Lakini kwa bahati mbaya walikutana na jeshi la polisi tayari ilikuwa limewatangulia. Mashaka na rafiki zake walikimbizana na polisi lakini siku ya nyani kufa ikifika miti yote huteleza kwani waliona wengine mbele yao. 
Mashaka alipoona rafiki zake wakibwagwa, alianza kutafakari maneno ya hayati wazazi wake ambao waliiaga dunia kutonana na shida za maisha. Alitamani ardhi ipasuke immeze lakini wapi. Ama kweli asiyesikia la mkuu huvunjika guu.